### 17.    Forslag til strategi for Det Gode og Værdige Ældreliv

**Åbent**

Sagsnr.: 326-2015-56852       J.nr.: 29.00.00           Dokumentnr.:
326-2016-256356

**Sagstype**

Orientering.

**Resume og sagens baggrund**

Strategien for Det Gode og Værdige Ældreliv er udarbejdet på
baggrund af hensigtserklæring 24 fra budget 2016. Den sætter de strategiske, de
værdimæssige og de overordnede rammer for udviklingen på området samt
fastsætter mål og pejlemærker for indsats, tiltag og tilbud på ældreområdet
fremadrettet. Strategien er udarbejdet i sammenhæng med værdighedspolitikken,
der blev vedtaget af kommunalbestyrelsen den 29. juni 2016.
Værdighedspolitikken danner derfor grundlag for strategien.

**Indstillinger**

Direktøren indstiller, at forslag til Det Gode og Værdige
Ældreliv godkendes og sendes i høring.

**Behandling**

Ældre- og Sundhedsudvalget, Økonomiudvalget,
Kommunalbestyrelsen.

**Sagsfremstilling**

I det vedlagte notat fremgår
strategien for Det Gode og Værdige Ældreliv. Strategien er blevet udarbejdet på
baggrund af hensigtserklæring 24 fra budget 2016. Den sætter de strategiske, de
værdimæssige og de overordnede rammer for udviklingen af området samt
fastsætter mål og pejlemærker for indsats, tiltag og tilbud på ældreområdet
fremadrettet. Dermed er strategien med til at understøtte Kalundborg Kommunes
overordnede vision om, at kommunen er et godt sted at bo og leve.

Strategien er udarbejdet i
sammenhæng med værdighedspolitikken, der blev vedtaget af kommunalbestyrelsen
den 29. juni 2016. Værdighedspolitikken danner derfor grundlag for strategien.

Strategien er udarbejdet på
baggrund af visionen om, at:

*Velfærd handler om at skabe
mulighed for, at alle borgere kan leve et godt liv,*

*herunder et godt og værdigt
ældreliv. Mulighederne for et godt og værdigt ældreliv*

*formes i fællesskab og velfærd
er noget vi skaber sammen og i vores relationer til hinanden.*

Strategien harmonerer med
kommunens øvrige strategier, herunder udviklingsstrategien og strategien for
Det Nære Sundhedsvæsen (under udarbejdelse), og taler ind i et velfærdsparadigme,
hvor vores velfærdsforståelse forandres og nye elementer og vinkler bygges på
vores praksis. Det betyder, at den hidtidige forståelse om, at den kommunale
opgave er at levere serviceydelser for og til borgerne erstattes af en ny
forståelse, hvor kommunen i langt højere grad bliver samarbejdspartner og
facilitator i et fællesskab. I dette perspektiv er der fokus på, at opgaven
løses sammen med borgerne. Velfærd bliver i denne forståelse at skabe gode og
værdige ældreliv i fællesskab. Der vil fortsat blive ydet den nødvendige hjælp
og støtte til borgere med manglende eller få ressourcer.

Det skaber forventninger til at
borgere, civilsamfund, pårørende, frivillige og private aktører i Kalundborg
Kommune er medudviklere, medskaber, aktive og deltagende parter. Derfor er
strategien også blevet til i et samarbejde med mange forskellige aktører, fra
både kommunale enheder og civilsamfundet.

Strategien indeholder 3 pejlemærker, der uddyber den
velfærdsforståelse strategien bygger på, og er med til at skabe grundlaget for,
hvordan der formes gode og værdige ældreliv i fællesskab.

*1.* *Pejlemærke:
Værdighed*

Alle ældre borgere skal have et værdigt liv, uanset hvor den
ældre bor, og hvilken psykisk eller fysisk form den ældre er i. Det indebærer,
at alle ældre behandles ligeværdigt og med respekt.

Værdighed indbefatter også håbet
om en værdig afslutning på livet.

*2. Pejlemærke: Samskabelse*

Samskabelse handler om, hvordan borgere, civilsamfund,
pårørende, frivillige, private og kommunale aktører i fællesskab skaber gode og
værdige ældreliv.

Andelen af ældre borgere stiger fortsat, men ældre får
samtidig flere gode og sunde leveår. Derfor tager strategien afsæt i, at ældre
er aktive borgere, der har ressourcer og skal have mulighed for, at være
medudviklere af velfærdsløsninger. Der åbnes for, at ældres ressourcer kan bringes i spil på forskellige
måder, der er til gavn for både ældre og andre borgere. Samtidig skal også
borgere og civilsamfund inddrages i endnu højere grad og bidrage til at skabe
gode og værdige ældreliv.

*3. Pejlemærke: Respekt for forskellighed*

Ældre borgere er en mangfoldig gruppe på næsten 11.000
borgere i Kalundborg Kommune. Ca. 9.000 ældre borgere klarer sig uden hjælp fra
kommunens ældrepleje, mens de resterende ca. 2.000 ældre modtager hjælp i mere
eller mindre grad.

Det betyder, at der er tale om en gruppe, der har
forskellige ønsker, ressourcer og behov. Respekt for forskellighed handler om,
at der skal være respekt for den måde, ældre borgere ønsker at leve deres liv
på. Den ældres selvbestemmelse skal derfor være central i beslutninger, der
vedrørende den ældres liv.

I strategien præsenteres herefter
de punkter, der er med til at sætte rammen for den fremadrettede udvikling på
ældreområdet. Punkterne kan efterfølgende omsættes i konkrete handleplaner.

*1. Aktivitet og bevægelse*

Alle ældre skal have mulighed for at
leve et aktivt liv, uanset funktionsevne. Ved at facilitere aktiviteter og
understøtte muligheden for deltagelse, kan det bidrage hertil.

Pårørende, frivillige og andre borgere skal også fortsat
inddrages i forhold til at lave fysiske aktiviteter for og med ældre.

*2. Samvær og sociale relationer*

Det at have samvær har betydning for mange ældre. Ved at
facilitere sociale aktiviteter og understøtte muligheden for deltagelse for
alle ældre, er der mulighed for samvær med andre.

Pårørende, frivillige og andre borgere skal også fortsat
inddrages i arbejdet med at skabe sociale aktiviteter for ældre.

*3. Boliger til ældre borgere*

Der er forskel på de ønsker,
ældre har til deres bolig alt efter, hvor de er i deres liv. Det betyder, at
der skal åbnes for nye og anderledes måder at tænke boligformer på, hvor
mangfoldighed og medinddragelse udgør centrale nøglebegreber. Der kan også
åbnes for nye samarbejdsformer, hvor boliger til ældre udformes i et samspil
mellem boligforeninger og ældre.

Placeringen af fremtidens
ældreboliger kan tænkes sammen med andre faciliteter samt boliger til flere
generationer.

*4. Det gode måltid*

Alle ældre skal, så vidt det er
muligt, selv kunne tage beslutninger i forhold til valg af mad og
spisetidspunkt. Derudover skal det være muligt at indtage sit måltid i fællesskab
med andre, hvis den ældre ønsker det.

*5. Borgere med demens*

Demens dækker over et bredt og varieret
sygdomsforløb og de behov og ønsker der opstår hos ældre med demens, kan være
meget forskellige. Derfor skal der være mulighed for, at ældre med demens kan
leve et ældreliv, som for dem er godt og værdigt.

Derudover skal fortsat være fokus på tidlig opsporing af
borgere med demens, lige så vel som der fortsat skal være fokus på at
understøtte og aflaste pårørende til at forsætte et aktivt og selvstændigt
hverdagsliv.

*6. Kvalificerede medarbejdere*

Det er vigtigt, at de kommunale tilbud
der er for ældre, leveres af fagligt dygtige og kompetente medarbejdere. Det
indebærer, at der løbende er fokus på at sikre, at der er relevante kompetencer
og fagligheder tilstede. Herunder er der fokus på, at de
kompetenceudviklingsindsatser der iværksættes, er konkret anvendelige for
medarbejderne, så nye færdigheder kan omsættes i praksis.

Derudover er det vigtigt, at de
ældre oplever en sammenhæng i de tilbud, der gives. Medarbejdernes arbejde skal
derfor tilpasses borgerens behov, så forskellige kompetencer kan bringes i spil
samtidig.

**Økonomiske konsekvenser**

I forbindelse med fordelingen af "værdighedsmilliarden"
fra Ældre- og Sundhedsministeriet, modtager Kalundborg Kommune 9,96 mio. kr.
til at realisere arbejdet med at omsætte værdighedspolitikken til konkrete
indsatser på ældreområdet.

Disponeringen af værdighedsmidlerne, der blev vedtaget på
Bo Lauridsen og Sundhedsudvalgsmødet den 6. juni 2016, følger værdighedspolitikken,
og harmonerer med strategien for Det Gode og Værdige ældreliv.

**Ældre- og Sundhedsudvalgets
møde den 8. august 2016:**

Anbefales.

**Økonomiudvalgets møde den 24.
august 2016:**

Anbefales.

**Bilag**

|  |  |
| --- | --- |
| Forslag til strategi for Det Gode og Værdige Ældreliv 02. august 2016.pdf | 326-2016-271491 |